Ramaphosa in Londen vir RWB-voorleggingAdjunkpresident Cyril Ramaphosa (Foto: GCIS) Span Suid-Afrika, gelei deur adjunkpres. Cyril Ramaphosa, sal Maandag by die Royal Garden Hotel in Kensington, Londen, ŉ bodvoorlegging doen om die gasheer vir die Rugbywêreldbeker 2023 te wees. Die presidensie het in ŉ verklaring gesê Ramaphosa het Sondag na Londen gereis om die voorlegging voor die Wêreldrugby-raad te doen. Hy word vergesel deur Thulas Nxesi, minister van sport en ontspanning, en Gert Oosthuizen, Nxesi se adjunk. Die afvaardiging sluit ook in SA Rugby president, Mark Alexander, en uitvoerende hoof, Jurie Roux, wat Suid-Afrika se voorlegging, gebaseer op tegniese en kommersiële aspekte, sal voorlê om die toernooi te huisves. Ierland en Frankryk is die ander twee mededingers om die 2023-toernooi aan te bied. Die presidensie het gesê Ramaphosa se deelname en leierskap in hierdie afvaardiging na Londen simboliseer en bewys die regering se toewyding en ondersteuning om die toernooi terug na die Afrika-kontinent te bring. “Kontraktueel word hierdie toewyding gedemonstreer deur die feit dat die Suid-Afrikaanse regering afgeteken het op al die vereistes wat deur die Wêreldrugbyraad uitgestippel is en voldoen in die proses meer as genoeg aan die minimumwaarborg,” lui die verklaring. “Adjunkpres. Ramaphosa het Span Suid-Afrika gelukgewens met hul voorbereiding om die voorlegging vir die bod te doen en het ŉ beroep op alle Suid-Afrikaners gedoen om hul ondersteuning vir Span Suid-Afrika te wys in hierdie laaste fase om die gasheerskap vir die Rugbywêreldbeker 2023 te verseker.” Die Wêreldrugbyraad sal die gasheer van die 2023-toernooi op 15 November 2017 aankondig.